Odlučnost u borbi protiv AIDS-a (13/7/03) - 2003-07-13
Sjedinjene će Države za borbu protiv AIDS-a u inozemstvu, u sljedećih pet godina, izdvojiti 15 milijardi dolara
AIDS, odnosno, sindrom stečene ljudske imunodeficijencije, bolest je koju uzrokuje virus ljudske imunodeficijencije, odnosno, HIV. Od ove je bolesti u sup-saharskoj Africi u proteklih dvadeset godina umrlo gotovo dvadeset milijuna ljudi. AIDS je vodeći uzročnik smrti u toj regiji. Gubitak tako velikog broja ljudi u najproduktivnijim godinama života razorno se odrazio na afričko društvo i gospodarstvo. Bez adekvatne intervencije, kažu stručnjaci, AIDS će u sljedećem desetljeću odnijeti živote cijele jedne četvrtine stanovnika Afrike. Od četrdeset i dva milijuna ljudi koji žive s AIDS-om ili HIV-om diljem svijeta, 75 posto ih živi u sup-saharskoj Africi ili na Karibima. Zbog te je bolesti preko četrnaest milijuna djece diljem svijeta ostalo bez roditelja, uključujući i više od jedanaest milijuna djece u Africi. Nada ipak postoji. Zemlje kao što su Uganda, Tajland i Senegal znatno su smanjile stope zaraze HIV-om i obolijevanja od AIDS-a agresivnim strategijama prevencije. Da bi pomogle drugim zemljama da slijede ove uspješne primjere, Sjedinjene Države obvezale su se u sljedećih pet godina izdvojiti petnaest milijardi dolara. Ovaj plan uključuje i incijativu za borbu protiv HIV-a i AIDS-a u četrnaest zemalja sup-saharske Afrike Kariba. Predsjednik George Walker Bush kazao je: "Milijuni života ovise o uspjehu ovih napora. Odlučni smo u njima uspjeti." "Obrazovat ćemo liječnike i bolničarke, te druge zdravstvene djelatnike za liječenje zaraženih HIV-om i oboljelih od AIDS-a. Naši napori osigurat će izgradnju novih klinika i laboratorija, te obnovu i opremanje postojećih objekata. Angažirat ćemo i obrazovati posebno osoblje za brigu o djeci, koje će brinuti za siročad koja su izgubila roditelje zbog AIDS-a, a oboljeli od AIDS-a dobit će skrb u vlastitom domu kako bi im se olakšale patnje. Podržavat ćemo obrazovanje o prevenciji, zasnovano na spolnoj apstinenciji. Društvene i vjerske organizacije dobit će našu pomoć kako bi se osiguralo liječenje, prevencija i druge potrebne usluge u zajednicama koje su pogođene HIV-om i AIDS-om" - rekao je američki predsjednik. Sjedinjene Države posvetile su se ovom cilju zbog jasnog i jednostavnog razloga. Amerikanci vjeruju u vrijednost i dostojanstvo svakog ljudskog života. Kako je rekao predsjednik Bush, "To uvjerenje pretočit ćemo u praksu."